Mystisk «T-mann» 
slo til på Snipetorp
Natt til i går fikk flere biler i Snipetorpgata en stor «T» på frontruta. En av disse fikk punktert alle dekka. - Hvem står bak? undrer naboer og polititet.

Det er en fin dag på Snipetorp i Skien. Fuglene synger, og våren har endelig tatt knekken på snøen. Men i år har våren brakt med seg mer enn blomster og fuglesang til den fredelige bydelen.

- Nei, guri! utbryter ei dame i det hun får se bilene langs Snipetorpgata.

IKKE SETT MAKEN

Natt til i går har noen lagt en lapp på flere frontruter i gata. På lappen er det tegnet en stor «T».

- Hva kan dette være, undrer Doris Rindal.. Hun har bodd i Snipetorpgata i Skien siden 1987, men har aldri sett maken til det hun fikk se da hun skulle gå tur med hundene sine i går.

- Dette aner jeg ikke hva er, sier Doris.

- Men det ser ut til å være laget av noen unger.

Om det er unger som har laget lappene, så er det også unger som har drevet hærverk samme natt. Politiet fikk melding om at én bil fikk stukket hull i alle fire dekka i løpet av samme natt som lappene ble delt ut. Denne bilen fikk også en av disse lappene på frontruta. En vandal i god, gammeldags «Spøkelseskladden»-stil, kan det se ut til.

ETTERLYSER TIPS

- Dette er litt spesielt, sier operasjonsleder Leif Myrtvedt i Telemark politidistrikt.

Politiet var i går i området for å se på saken. De fant ingen flere ødelagte biler, men tok med seg arkene og skal se videre på saken.

- Om noen har kunnskap om hva denne T-en kan bety, så er vi veldig interessert i tips, sier Myrtvedt.

Selv har han bare én teori om hva det kan bety.

- Jeg vet ikke om det står for terror eller hva det er, sukker han.

- Er det vanlig at kriminelle opererer med signaturer slik som dette?

- Jeg har aldri hørt om det før.

TROR UNGER STÅR BAK

Lappene og den uheldige bileieren var naturlig nok et stort samtaleemne i den solfylte gata i går. Men de fleste var som store spørsmålstegn da de gikk rundt i nabolaget. En nabo TA snakket med lurte på om det kunne være noen som reagerte på feilparkeringer. Du må ha parkeringstillatelse for å parkere i gata. Men flere av bilene som fikk «T-lapp», hadde «P-lapp»; parkeringsbevis.

- Hva tror du, Doris?

- Det er jo noen som parkerer ulovlig her, men ikke mange. Det står jo skilt, sier Doris.

- Så hva er din teori på dette mysteriet?

- Jeg kan ikke si jeg har noen teori. Men det ser ut som unger har lekt seg. Lappene ser ikke særlig proffe ut.